b'\n_START_ARTICLE_\nVillasi\n_START_PARAGRAPH_\nVillasi (ven. \xd0\x92\xd0\xb8\xcc\x81\xd0\xbb\xd0\xbb\xd0\xbe\xd0\xb7\xd0\xb8, Villozi) on kyl\xc3\xa4 ja maalaiskunta Leningradin alueen Lomonosovin piiriss\xc3\xa4 Ven\xc3\xa4j\xc3\xa4ll\xc3\xa4. Kyl\xc3\xa4ss\xc3\xa4 on asukkaita 3\xc2\xa0100 (vuonna 2002) ja kunnassa 5\xc2\xa0500 henke\xc3\xa4 (vuonna 2006)._NEWLINE_Kunta sijaitsee piirin l\xc3\xa4nsosassa ja rajoittuu Pietarin kaupungin alueeseen. Villasin kyl\xc3\xa4 sijaitsee Tuutarinj\xc3\xa4rven lounaisrannalla. Sen l\xc3\xa4pi kulkee Kraasselan, Hatsinan ja Pauluskoin v\xc3\xa4linen maantie. Kyl\xc3\xa4st\xc3\xa4 on linja-autoyhteys Pietariin, Hatsinaan, Taaitsaan ja Lomonosoviin. Kilometrin p\xc3\xa4\xc3\xa4ss\xc3\xa4 pohjoiseen on Mo\xc5\xbeaiskajan rautatiepys\xc3\xa4kki Pietari\xe2\x80\x93Hatsina-radalla._NEWLINE_Villasin kunta on perustettu vuonna 2006 ja se k\xc3\xa4sitt\xc3\xa4\xc3\xa4 entisen Hovinkyl\xc3\xa4n (ven. \xd0\x93\xd0\xbe\xd1\x80\xd1\x81\xd0\xba\xd0\xb0\xd1\x8f, Gorskaja) volostin. Kunnan hallinnollinen keskus on Villasin kyl\xc3\xa4. Lis\xc3\xa4ksi siihen kuuluvat seuraavat kyl\xc3\xa4t: Aropakkasi (ven. \xd0\x90\xd1\x80\xd0\xbe\xd0\xbf\xd0\xb0\xd0\xba\xd0\xba\xd1\x83\xd0\xb7\xd0\xb8, Aropakkuzi), J\xc3\xa4rvel\xc3\xa4isi eli Pieni-Karhila (ven. \xd0\x9c\xd0\xb0\xd0\xbb\xd0\xbe\xd0\xb5 \xd0\x9a\xd0\xb0\xd1\x80\xd0\xbb\xd0\xb8\xd0\xbd\xd0\xbe), Kavelahti (ven. \xd0\x9a\xd0\xb0\xd0\xb2\xd0\xb5\xd0\xbb\xd0\xb0\xd1\x85\xd1\x82\xd0\xb0, Kavelahta), Kotsala eli Muriala (ven. \xd0\x9c\xd1\x83\xd1\x80\xd0\xb8\xd0\xbb\xd0\xbe\xd0\xb2\xd0\xbe, Murilovo), Myr\xc3\xa4l\xc3\xa4 (ven. \xd0\x9c\xd1\x8e\xd1\x80\xd0\xb5\xd0\xbb\xd1\x8f, Mjurelja), Per\xc3\xa4kyl\xc3\xa4 (ven. \xd0\x9f\xd0\xb5\xd1\x80\xd0\xb5\xd0\xba\xd1\x8e\xd0\xbb\xd1\x8f, Perekjulja), Pikkola (ven. \xd0\x9f\xd0\xb8\xd0\xba\xd0\xba\xd0\xbe\xd0\xbb\xd0\xbe\xd0\xb2\xd0\xbe, Pikkolovo), Raskela (ven. \xd0\xa0\xd0\xb0\xd1\x81\xd1\x81\xd0\xba\xd0\xbe\xd0\xbb\xd0\xbe\xd0\xb2\xd0\xbe, Rasskolovo), R\xc3\xb6ts\xc3\xa4l\xc3\xa4 (ven. \xd0\xa0\xd0\xb5\xd1\x82\xd1\x81\xd0\xb5\xd0\xbb\xd1\x8f, Retselja), Saarela eli Karvala (ven. \xd0\x9a\xd0\xb0\xd1\x80\xd0\xb2\xd0\xb0\xd0\xbb\xd0\xb0), Saksala (ven. \xd0\xa1\xd0\xb0\xd0\xba\xd1\x81\xd0\xbe\xd0\xbb\xd0\xbe\xd0\xb2\xd0\xbe, Saksolovo), Vauhkola eli Variksela (ven. \xd0\x92\xd0\xb0\xd1\x80\xd0\xb8\xd0\xba\xd1\x81\xd0\xbe\xd0\xbb\xd0\xbe\xd0\xb2\xd0\xbe, Variksolovo)._NEWLINE_Ennen toista maailmansotaa seudulla asui enimm\xc3\xa4kseen inkerinsuomalaisia, er\xc3\xa4iss\xc3\xa4 kyliss\xc3\xa4 oli my\xc3\xb6s ortodoksisia inkerikkoja. Luterilaiset kuuluivat Tuutarin ja Skuoritsan seurakuntiin. Monet kyl\xc3\xa4t h\xc3\xa4visiv\xc3\xa4t sodan aikaisten v\xc3\xa4est\xc3\xb6nsiirtojen seurauksena._NEWLINE_Villasin kunnassa Volhonskin maantien varrella sijaitsee R\xc3\xb6ts\xc3\xa4nsillan teollisuusalue. Aiemmin paikalla olivat Koirovan kyl\xc3\xa4t. Alueella toimivat mm. savuketehdas Philip Morris I\xc5\xbeora, Kraft Foodsin kahvipakkaamo ja Ahlersin logistiikkakeskus. YIT:n ven\xc3\xa4l\xc3\xa4inen tyt\xc3\xa4ryhti\xc3\xb6 YIT Lentek rakentaa sinne 96 hehtaarin teollisuuspuistoa, johon tulee mm. Atrian lihanjalostuslaitos ja Evlin logistiikkakeskus._NEWLINE_R\xc3\xb6ts\xc3\xa4l\xc3\xa4n kyl\xc3\xa4n l\xc3\xa4hell\xc3\xa4 on laskettelukeskus Tuutari-park. J\xc3\xa4rvel\xc3\xa4isin kyl\xc3\xa4ss\xc3\xa4 toimii maatalousyritys Nagornyi. Villasin n\xc3\xa4ht\xc3\xa4vyyksi\xc3\xa4 on erikoiseen pseudoven\xc3\xa4l\xc3\xa4iseen tyyliin rakennettu majatalo._NEWLINE_Kunnan p\xc3\xa4\xc3\xa4mies on Andrei \xc5\xa0aronov, kunnanhallinnon p\xc3\xa4\xc3\xa4mies Aleksandr Glinin.'